per pirmąjį svarstymą priimtos Tarybos pozicijos dėl Europos Parlamento ir Tarybos reglamento dėl užkrečiamųjų gyvūnų ligų (Gyvūnų sveikatos teisės akto) priėmimo

2013/0136 (COD)

KOMISIJOS KOMUNIKATAS EUROPOS PARLAMENTUI



pagal Sutarties dėl Europos Sąjungos veikimo 294 straipsnio 6 dalį



dėl

per pirmąjį svarstymą priimtos Tarybos pozicijos dėl Europos Parlamento ir Tarybos reglamento dėl užkrečiamųjų gyvūnų ligų (Gyvūnų sveikatos teisės akto) priėmimo

(Tekstas svarbus EEE)

1.Pagrindiniai faktai

Pasiūlymo perdavimo Europos Parlamentui ir Tarybai data (dokumentas COM(2013) 260 final – 2013/0136 COD): 2013 m. gegužės 6 d. Europos ekonomikos ir socialinių reikalų komiteto nuomonės data: 2013 m. gruodžio 10 d. Per pirmąjį svarstymą priimtos Europos Parlamento pozicijos data: 2014 m. balandžio 15 d. Pakeisto pasiūlymo perdavimo data: [*]. Tarybos pozicijos priėmimo data: 2015 m. gruodžio 14 d. *Atsižvelgusi į neoficialias Tarybos ir Europos Parlamento diskusijas po pirmojo svarstymo Europos Parlamente, Komisija neparengė iš dalies pakeisto pasiūlymo, bet nuomonę dėl Parlamento pakeitimų išreiškė dokumente Communication de la Commission sur les suites données aux avis et résolutions adoptés par le Parlement européen lors des sessions d'avril I et II 2014 (2014 m. liepos 9 d. dokumentas SP(2014) 471).

2.Komisijos pasiūlymo tikslas

Komisijos pasiūlymo tikslas – priimti vieną teisės aktą, kuris reglamentuotų gyvūnų sveikatą Sąjungoje, remiantis principu, kad prevencija geriau už gydymą. Pasiūlymu siekiama pagerinti standartus ir sukurti bendrą sistemą, siekiant geriau nustatyti ir kontroliuoti ligas, taip pat darniai šalinti riziką sveikatai ir maisto bei pašarų saugai.

Ši sustiprinta sistema padės maisto grandinėje veikiantiems veiklos vykdytojams, kaip antai ūkininkams ir veterinarams, sparčiai reaguoti ir apriboti ligos plitimą, taip pat sumažinti jos poveikį gyvūnams ir vartotojams.

Be to, pasiūlyme ligos, dėl kurių reikia imtis Sąjungos lygmens veiksmų, suskirstytos į kategorijas, išdėstytos prioritetine tvarka ir įtrauktos į sąrašą, todėl galima taikyti labiau rizika grindžiamą požiūrį ir tinkamai naudoti išteklius.

Numatyta galimybė pakankamai lanksčiai pritaikyti gyvūnų sveikatos priemones, atsižvelgiant į įvairius ūkius ir vietos aplinkybes, visų pirma kiek tai susiję su ūkių registravimo ir tvirtinimo bei gyvūnų ir produktų laikymo reikalavimais.

Platesniu mastu visa Sąjunga siekia strategijos „Europa 2020“ tikslų. Pasiūlymu dėl gyvūnų sveikatos pritariama šiems svarbiausiems bendriesiems tikslams – juo mažinama neigiamo ekonominio ir socialinio poveikio bei poveikio aplinkai dėl blogos gyvūnų sveikatos ar gyvūnų ligų protrūkių rizika, kartu užtikrinamas gyvūnų laikytojų, ypač ūkininkų, ekonominis saugumas ir sėkmė ir taip prisidedama prie pažangaus, tvaraus ir integracinio augimo.

Be to, teisinė sistema turi būti lanksti, tačiau pakankamai tvirta, kad būtų galima veiksmingai imtis veiksmų Sąjungos lygmeniu didelių klimato pokyčių bei naujos ir nežinomos rizikos atveju, taip pat sparčiai prisitaikyti prie mokslo raidos ir naujų tarptautinių standartų.

3.Pastabos dėl Tarybos pozicijos

3.1Bendrosios pastabos

Komisijos pasiūlymas Europos Parlamentui ir Tarybai perduotas 2013 m. gegužės 6 d. 2014 m. balandžio 15 d. Europos Parlamentas priėmė poziciją per pirmąjį svarstymą ir pritarė pagrindiniams Komisijos pasiūlymo tikslams. Visų pirma Europos Parlamentas pareiškė pritariantis principui, kad prevencija geriau už gydymą, ir palankiai įvertino pastangas sutelkti šiuo metu atskirus gyvūnų sveikatos teisės aktus į vieną principų rinkinį. Jis taip pat pritarė siūlomo teisės akto taikymo sričiai, kuri apima užkrečiamąsias gyvūnų ligas, ir palankiai įvertino principą „viena sveikata“, pagal kurį nustatomas aiškus gyvūnų gerovės ir gyvūnų bei visuomenės sveikatos ryšys. Be to, Europos Parlamentas paragino siekti nuspėjamumo ir lankstumo pusiausvyros. Europos Parlamento pozicijoje pateiktas 331 Komisijos pasiūlymo pakeitimas.

Komisija nepateikė pakeisto pasiūlymo. Komunikate Europos Parlamentui Komisija nurodė, kad ji galėtų visiškai, iš dalies, iš esmės arba su sąlyga, kad jie bus performuluoti, pritarti 106 iš 331 pakeitimų, nes dėl jų Komisijos pasiūlymas taptų aiškesnis ar geresnis ir jie yra suderinami su pasiūlymo bendraisiais tikslais. Kadangi tuo metu Taryba pozicijos nebuvo pateikusi ir siekiant nedaryti poveikio Komisijos vaidmeniui, kurį vykdydama ji siekė teisės aktų leidėjų susitarimo vėlesniame etape, Komisijos pozicija dėl Parlamento pakeitimų išliko gana konservatyvi – ji buvo linkusi ginti savo pasiūlymą.

Europos Parlamentui per pirmąjį svarstymą priėmus poziciją, toliau rengtos neoficialios Europos Parlamento, Tarybai pirmininkaujančios šalies ir Komisijos diskusijos, siekiant susitarti bendrosios pozicijos tvirtinimo metu (išankstinis susitarimas per antrąjį svarstymą).

Šios diskusijos buvo sėkmingos ir į jas atsižvelgiama bendrojoje Tarybos pozicijoje, kuri 2015 m. gruodžio 14 d. priimta kvalifikuota balsų dauguma.